**Franz Kafka – Premena**

**Dej**

Gregor Samsa je obchodný cestujúci a jediný zarábajúci člen rodiny. Jedno ráno zaspí do práce a zistí, že sa premenil na chrobáka. Snaží sa vstať z postele, ale nedarí sa mu to, pretože namiesto rúk s lakťami má len veľa malých nožičiek. Otec, matka a sestra sa o neho boja, chcú vedieť, čo sa mu stalo a prečo nešiel do práce. Neskôr prichádza do ich bytu prokurista – Gregorov nadriadený, aby zistil, čo sa deje. Na jeho naliehanie sa Gregorovi podarí zliezť z postele a čeľusťami otvorí svoju zamknutú izbu. Prokurista zbadá vo dverách len obrovský hmyz, zľakne sa a utečie, omdlie a otec sa rozplače.

Gregor sa zobudí z mdlobného spánku, zistí, že pred dverami má misku mlieka a suchý chlieb; jedlo nezjedol. Neskoro v noci k nemu prichádza sestra, vidí, že nič nejedol a donesie mu na výber zhnitú zeleninu, maslo, starý chlieb, plesnivý syr a vodu. Zistí, že mu už nechutí čerstvé jedlo, je to, čoho by sa ako človek ani nedotkol. Počúva za dverami, aby sa dozvedel, ako žije jeho rodina.

Sestra mu chce z izby odstrániť nábytok, aby mal viac priestoru. Musí jej však pri tom pomáhať matka, ktorá si myslí, že sa tým stratí kontakt Gregora s jeho ľudskou časťou, ak ešte nejakú má. Gregor nechce, aby mu vzali všetky veci, a preto vyjde spod pohovky, kde sa ukrýva. Matka odpadne, keď ho uvidí a sestra vybehne z izby po nejaké lieky. Prichádza otec a mysliac si, že na matku zaútočil, začne Gregora naháňať a neskôr doňho hádže jablká. Jedno sa zabodne Gregorovi do panciera a poraní ho. Matka sa preberie a prosí otca, aby mu neublížil. Gregor sa vracia do svojej izby. 

Rodičia a sestra si nájdu zamestnanie, aby sa uživili. Otec pracuje ako sluha, matka šije pre závod a sestra sa stala predavačkou. Jednu izbu v byte prenajali trom pánom. Gregor postupne chradne, prestáva jesť, sestra si nevšíma, či sa jedla dotkol a iné mu nenosí. Z jeho izby sa stáva sklad, je tam neporiadok a plno prachu. Raz večer nájomníci večerajú v obývačke, sestra hrá v kuchyni na husliach. Páni ju zavolajú, aby hrala pre nich v obývačke. Hudbu počuje aj Gregor a prilezie až do obývačky, aby lepšie počul. Na Vianoce jej chcel oznámiť, že jej zaplatí konzervatórium . Tam ho zbadajú páni. Začnú kričať a sťažovať sa, v akých podmienkach bývajú, že nezaplatia za žiadny deň a nakoniec odídu do svojej izby. Sestra vybuchne a navrhne, nech sa ho zbavia, veď to už predsa nie je Gregor a že tým, že toho chrobáka ešte majú v byte, urážajú jeho pamiatku. Gregor sa vráti do izby, kde ho sestra rýchlo zamkne. Na svitaní Gregor zomiera. Ráno ho nájde posluhovačka a upovedomí rodinu: „Ono to chcíplo, leží to tam úplne chcíplé“. Akoby niekde na ulici našli zdochnutého potkana. Po smrti Gregora otec vyhodí nájomníkov a rodičia rozmýšľajú o vydaji svojej dcéry. Rodina rýchlo zabudne, že nejaký Gregor existoval, sú radi, že majú teraz dosť peňazí a budúcnosť je sľubná...

**O autorovi**

Kafka sa narodil do židovskej rodiny v Prahe, v Zlatej uličke. Jeho materinským jazykom bola nemčina, písal po nemecky, no ovládal aj češtinu. Práca v poisťovni mu zaberala príliš veľa času a tak písal po nociach. Počas štúdia na vysokej škole stretol svojho priateľa Maxa Broda, ktorý sa neskôr pričinil o publikovanie jeho diel po smrti. Zomrel v sanatóriu, v Rakúsku, pravdepodobne na tuberkulózu.

Alžbeta Hajná